**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) (Αρ. 3) Νόμος του 2023»**

**Παρόντες:**

 Νίκος Κέττηρος, πρόεδρος Γιώργος Κάρουλλας

 Χρίστος Χριστοφίδης Ρίτα Θεοδώρου Σούπερμαν

 Χρίστος Χριστόφιας Χρίστος Σενέκης

 Νίκος Γεωργίου Ζαχαρίας Κουλίας

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, η οποία κατατέθηκε από τον κ. Χρίστο Σενέκη, βουλευτή εκλογικής περιφέρειας Αμμοχώστου, σε πέντε συνεδρίες της, που πραγματοποιήθηκαν κατά την περίοδο μεταξύ 12 Δεκεμβρίου 2023 με 6 Φεβρουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Εσωτερικών, ο διευθυντής της Υπηρεσίας Διαχείρισης Τουρκοκυπριακών Περιουσιών, εκπρόσωποι του Τμήματος Κτηματολογίου και Χωρομετρίας και του Τμήματος Πολεοδομίας και Οικήσεως του ίδιου υπουργείου, εκπρόσωποι της Νομικής Υπηρεσίας της Δημοκρατίας, του Επιστημονικού Τεχνικού Επιμελητηρίου Κύπρου (ΕΤΕΚ) και της Παγκύπριας Ένωσης Προσφύγων (ΠΕΠ).

 Σημειώνεται ότι στο στάδιο της εξέτασης της πιο πάνω πρότασης νόμου παρευρέθηκαν επίσης και τα μέλη της επιτροπής κ. Σωτήρης Ιωάννου, Μιχάλης Γιακουμή και Κωστής Ευσταθίου, καθώς και το μη μέλος της επιτροπής κ. Ηλίας Μυριάνθους.

 Σκοπός της πρότασης νόμου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε να εισαχθεί διάταξη σύμφωνα με την οποία να υποχρεούται ο Κηδεμόνας Τουρκοκυπριακών Περιουσιών να προβαίνει στη δημοσίευση όλων των διαθέσιμων τουρκοκυπριακών περιουσιών πριν από την ετοιμασία μελέτης στατικής επάρκειας των εν λόγω περιουσιών.

 Σημειώνεται ότι η επιτροπή εξέτασε την υπό αναφορά πρόταση νόμου κατά προτεραιότητα, σύμφωνα με τις πρόνοιες του Κανονισμού 40Α της Βουλής, λόγω της φύσης και της σημασίας αυτής.

 Στο πλαίσιο της συζήτησης ο εκπρόσωπος της Υπηρεσίας Διαχείρισης Τουρκοκυπριακών Περιουσιών σημείωσε ότι, παρά το ότι το αρμόδιο υπουργείο ετοιμάζει νομοσχέδιο στο οποίο θα περιληφθεί η προτεινόμενη στην πρόταση νόμου πρόνοια, δεν διαφωνεί με την προώθηση της προτεινόμενης ρύθμισης.

 Όλα τα εμπλεκόμενα μέρη συμφωνήσαν με τους σκοπούς και τις επιδιώξεις του σχεδίου νόμου.

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί της πρότασης νόμου κατά τη συζήτησή της στην ολομέλεια του σώματος.

 Σημειώνεται ότι σε περίπτωση ψήφισης της πρότασης νόμου σε νόμο θα αναφέρεται ως «Οπερί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) Νόμος του 2024».

27 Φεβρουαρίου 2024

Αρ. Φακ.: 23.02.064.117-2023

ΜΣ/ΜΓ/ΕΧ